Jekk għandek is-sintomi tingħata appuntament għal swab test fi żmien 24 siegħa
Imtella' Awwissu 14, 2020 - Aġġornata 14 Ta' Awwissu, 2020 4:22pm Iż-żewġ ċentri tas-swab tests ġodda jinsabu wieħed fl-isptar St Thomas f'Ħal Qormi u l-ieħor fl-isptar St James f'Burmarrad. F'konferenza tal-aħbarijiet mis-Supretendent tas-Saħħa Pubblika, il-Professur Charmaine Gauci qalet li bil-ftuħ ta' dawn iż-żewġ ċentri ġodda, min qed iċempel fuq 111 jekk ikollu sintomi li huma relatati mal-Covid-19, qed jingħata appuntament fi żmien 24 siegħa. Qalet li f'dawk il-każijiet urġenti, l-appuntamenti jingħata mill-ewwel filwaqt li min qed iċempel għal appuntament u m'għandux sintomi, iżda xorta jixtieq jagħmel it-test, qed jingħata appuntament fi żmien erbat ijiem. Il-Professur Gauci qalet li matul din l-aħħar ġimgħa żdiedu l-ammont ta' swab tests għal 13,239 swab test. Minnhom fl-aħħar ġimgħa instabu total ta' 299 każ pożittiv għall-Covid li ma jinkludux l-immigranti u fiequ 38 ruħ. Qalet li fl-aħħar ġimgħa nstabu 25 persuna pożittivi għall-coronavirus, li attendew Paceville jew post ieħor tad-divertiment biex issa dan il-grupp ta' persuni pożittivi għall-Covid-19 tela għal 58 ruħ. Qalet ukoll li ma nstab ħadd aktar pożittiv għall-Covid-19 mill-grupp li attenda l-party Take Over fil-lukanda Radisson biex b'hekk l-ammont ta' persuni f'dan il-grupp baqa' ta' 20 ruħ. Mill-grupp li attenda għall-festa ta' Santa Venera, fl-aħħar ġimgħa nstabet persuna oħra pożittiva għall-virus biex l-ammont ta' dan il-grupp issa tela' għal 34. Mill-grupp ta' Monte Carmeli hemm total ta' 12-il ruħ, tmien pazjenti u erba' staff. Il-Professur Gauci qalet li matul din il-ġimgħa irriżultaw pożittivi 29 persuna li attendew għal xi festin tal-Griżma jew kellhom ikliet ma' tal-familja fost oħrajn. Mill-grupp tal-iskejjel tat-tagħlim tal-Ingliż, żdiedu tliet persuni mal-14 li nstabu fil-ġimgħa ta' qabel biex issa l-ammont ta' persuni f'dan il-grupp tela għal 17. Dwar il-każijiet sporadiċi li jfisser li ma jkunx magħruf kif il-persuni ġew infettati, il-Professur Gauci qalet li huwa mportanti li jiġu nvestigati biex l-awtoritajiet tas-saħħa jsibu minn fejn ikunu ħaduha biex tkun magħrufa t-trassmissjoni fil-komunità. Qalet li jista' jkun li malli jgħaddu ftit jiem ikunu jistgħu jagħqduhom f'xi grupp ġdid jew eventwalment jiġu traċċati għal gruppi oħrajn. 31 każ ġdid ta' Covid-19 u jfiqu 54 Il-Professur Gauci twissi dwar iż-żieda fl-anzjani pożittivi għall-Covid-19